Myös Kuopion yliopistollisen sairaalan teho-osaston hoitohenkilökunta on kirjelmöinyt julkisuuteen kuormituksestaan sairaalassa.

KYSin johdolle ja medialle lähettämässään avoimessa kirjeessä sairaanhoitajat kertovat teho-osaston pyörineen tänä vuonna jatkuvasti vajaamiehityksellä, mikä on aiheuttanut lukuisia ongelmatilanteita.

Pelkäämme, että jotain peruuttamatonta ehtii tapahtua, ennen kuin työnantaja ymmärtää tilanteen vakavuuden. Teho-osaston hoitajien avoin kirje

Kuopion yliopistollisen sairaalan tilanteesta tuli heinäkuussa valtakunnallinen puheenaihe, kun selvisi, että päivystyksen hoitohenkilöstö oli kannellut (siirryt toiseen palveluun) vajaamiehityksen vuoksi sattuneista vaaratilanteista aluehallintovirastoon. Päivystyksen hoitajat kertoivat myös kieltäytyneensä paikkaamasta sairauspoissaoloja ylitöillä ja vuoronvaihdoilla.

Tänään julkisuuteen tullut kirje paljastaa, että samankaltaista "joustamattomuutta" on harrastettu myös teho-osastolla. Siellä hoitohenkilöstö on tehnyt maalis–huhtikuun vaihteesta alkaen ainoastaan työvuorosuunnitelman mukaiset tunnit.

– Kyseessä ei ole missään nimessä kapina, vaan väsyminen. Yksiköt eivät voi mielestämme toimia siten, että toiminta perustuu ylitöihin tai vakihenkilökunnan vuoronvaihtoihin, teho-osaston hoitohenkilöstön puolesta kirjelmöineet neljä sairaanhoitajaa kirjoittavat.

Lue myös: Kuopion yliopistollinen sairaala myöntää teho-osaston ahdingon, lupaa ainakin lisää sijaisia: "Ehkä se raja tuli vastaan"

Teho-osaston hoitohenkilökunta on tehnyt vajaamiehityksestä johtuvista ongelmatilanteista ilmoituksia työsuojeluvaltuutetulle sekä vaaratilanneilmoituksia sairaalan sisäiseen järjestelmään. Toisin kuin päivystyksen hoitajat, teho-osaston väki ei ole kuitenkaan kannellut tapauksista aluehallintovirastoon.

Kirjeen mukaan hoitohuoneita on jouduttu kuitenkin sulkemaan ja suunniteltuja leikkauksia perumaan. Myös lähes kaikki kesällä tehohoitoon joutuneet lapsipotilaat on hoitohenkilöstön mukaan jouduttu hoitamaan aikuisten kanssa samoissa huoneissa. Heille on sairaalassa omat tehohoitohuoneet, mutta niitä ei ole voitu kesällä käyttää hoitajapulan vuoksi.

– Läheltä piti -tilanteet ja riskit ovat niitä tilanteita, joissa muutoksia ehtii vielä tehdä, ennen kuin ongelmat kulminoituvat pahimmalla mahdollisella tavalla jonkun potilaan kohdalla.

Yksiköt eivät voi mielestämme toimia siten, että toiminta perustuu ylitöihin tai vakihenkilökunnan vuoronvaihtoihin. Teho-osaston hoitajien avoin kirje

KYSin johto kertoi aiemmin selvittäneensä kaikki ne tapaukset, joista päivystyksen hoitajat olivat kannelleet. Sairaalan mukaan joukossa ei ollut yhtään sellaista tapausta, jossa potilasturvallisuus olisi vaarantunut. Päivystyksen henkilökunnan edustaja oli tästä eri mieltä. Aluehallintovirasto ei ole vielä tutkinut tapauksia.

Tehyn puheenjohtaja kiitti myöhemmin KYSin päivystyksen hoitajien toimineen oikein, kun tulivat julkisuuteen asiassa.

Kirje paljastaa myös ruuhkan taustoja

Teho-osaston hoitajien mukaan kiire selittyy osittain sillä, että yksikköön on ollut vaikeaa saada sijaisia sairauspoissaoloihin. Viime vuoden vaihteessa sijaiset ja määräaikaiset siirrettiin toiseen yksikköön, eikä se kirjeen mukaan ainakaan helpottanut sijaisten saamista.

Yksi perussyy on kuitenkin se, että hoitohenkilöstö pitää vakituisen henkilökunnan määrää liian pienenä. He perustelevat väitettä lainaamalla Euroopan tehohoitoyhdistyksen suositusta, jonka mukaan hoitaja–potilas-suhteen tulisi olla 1:1. Hoitajien mukaan Kuopiossa teho-osastolla on myös suhteessa vähemmän hoitajia kuin muissa saman kokoluokan sairaaloissa Suomessa.

– KYSin teho-osastolla kaksi sairaanhoitajaa voi hoitaa neljää tehopotilasta. Pelkäämme, että jotain peruuttamatonta ehtii tapahtua, ennen kuin työnantaja ymmärtää tilanteen vakavuuden, kirjeessä todetaan.

Sairaanhoitajien mukaan kuormittuminen ei koske pelkästään hoitajia, vaan myös lääkäreitä.